尤袤
张公洞
吾闻荆溪南，有地仙所宅。
十年劳梦想，今日着脚历。
扁舟下湖滏，水涨没砂碛。
结缆小桥傍，杖藜从所适。
平冈面坡陁，叠嶂堆襞积。
行行三两里，夹道乔木植。
其末几合抱，其高乃千尺。
风生万壑响，日照四山赤。
时摇树林抄，忽见屋宇脊。
宫门何峥嵘，南路颇修直。
长廊景噎噎，崩殿人寂寂。
寥落昔贤题，摩挲壁间墨。
扪萝上层岭，俯瞰得深窟。
危梯交枝撑，鸟道穿诘屈。
投身乍宽纵，跼步仍逼窄。
攀援愁颠跻，傲睨惊险僻。
悬崖朵颏颔，乱石拱剑戟。
白云何时横，乳溢或自滴。
中空正澒洞，了不见天隙。
冥行迷近远，伛偻犹擿埴。
巉岩岂人工，隐轸入地脉。
穷幽或篝火，俯跪仅容席。
仙坛尚故处，丹灶俨遗迹。
山虫鸣咿嚘，野鼠声啧唶。
传闻老父语，以往深莫测。
中有白玉堂，横绝巨石塞。
傍连洞庭野，欲去不可极。
潜窥目先旋，纵走膝无力。
邅回步西径，突兀出峭壁。
枞风高枝樛，藤蔓青阴幕。
芳草何芊绵，丹花亦狼籍。
踌躇古亭上，頫仰幽涧碧。
丁当下流水，磊块欲落石。
虽云培塿高，气与嵩华敌。
其南有空穴，澹{左氵右颓}殷幽黑。
阴风互吞吐，冷气森喷逼。
蛟龙久伏藏，金玉閟简册。
灵踪信茫昧，幻怪纷惨戚。
将无神物守，欲与世壤隔。
平生丘壑念，蚤岁泉石癖。
岂不思三山，所恨无六翮。
乐哉兹辰游，逸兴潜有激。
仙翁在何许，绿发尚如昔。
髣髴笙箫声，徘徊鸾鹤翼。
俗缘磨不尽，梦境坐形役。
何阶筑衡茅，幽讨穷日夕。
风云西北起，天地忽改色。
仓皇促归斾，造物岂戏剧。
良游易乖悟，真赏难再得。
寄语山中人，重来傥相识。